पाएं अपने शहर की ताज़ा ख़बरें और फ्री ई-पेपरडाउनलोड करें
जन्मदिन की खुशी में हवाई फायर करने वालों को पार्टी में आए पड़ोसी ने रोका तो फायरिंग करने वालों ने उस पर ही गोलियां चला दी। पड़ोसी ने भागकर जान बचाई। बाद में घर जा रहे पड़ोसी और उसके भाई पर भी हमला कर दिया। पुलिस ने 2 ज्ञात और 7 अज्ञात लोगों के खिलाफ हत्या का प्रयास, असलहा एक्ट समेत विभिन्न धाराओं के तहत मामला दर्ज कर कार्रवाई शुरू कर दी है। फिलहाल आरोपी पुलिस की गिरफ्त से बाहर हैं। थाना श्री हरगोबिंदपुर के एसआई गुरदेव सिंह ने बताया कि बिक्रमजीत सिंह निवासी गांव औलख खुर्द ने पुलिस को दी शिकायत में बताया है कि उसके पड़ोसी के लड़के का जन्मदिन था, इस दौरान उन्होंने घर में पार्टी रखी हुई थी। पार्टी में सज्जन-मित्र और रिश्तेदार आए हुए थे। पार्टी में वह और उसका भाई जगरूप सिंह भी शामिल हुए। इस दौरान जतिंदर सिंह निवासी नवरूप नगर बटाला ने पिस्तौल, राजन निवासी कादियां ने पिस्तौल और 6-7 अज्ञात व्यक्तियों ने पिस्तौल और राइफलों के साथ जन्मदिन की खुशी में हवाई फायर करने शुरू कर दिए। बिक्रमजीत सिंह ने बताया कि जब उसने इन लोगों को फायरिंग करने से मना किया तो उक्त लोगों ने जान से मारने की नीयत से उस पर ही सीधी गोलियां चला दी। उसने मौके से भागकर अपनी जान बचाई। इस दौरान जब वह और उसका भाई जगरूप सिंह अपने घर को जाने लगे तो उक्त लोगों ने उन्हें रोक कर उन पर हथियारों से हमला कर जख्मी कर दिया। पुलिस ने उक्त जतिंदर सिंह, राजन और 7 अज्ञात लोगों के खिलाफ हत्या का प्रयास करने और असलहा एक्ट के तहत मामला दर्ज कर लिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn